khistorydata/jeongjo-sjw-relations huggingface dataset:
정조 4년
大司憲李義翊。大司諫趙英鎭。司諫沈命德。副應敎趙時偉。掌令李度默。持平趙鼎鎭。獻納柳孟養。校理李儒慶姜忱。副校理嚴思晩。正言柳協基。修撰徐有成權以綱。副修撰李命勳啓曰。鄭致達妻之凶逆。前後聲討。已盡其千妖萬惡之罪。凡在血氣之倫者。莫不切齒痛心。噫。危逼聖躬。沮遏大策。厚獜之凶謀而窩窟則此賊也。推戴逆禶。謀危宗社。範能之逆節而根柢則此賊也。此豈容一日假息於覆載之間哉。三司之論。已及四載。轉而爲合辭之啓。合辭之啓。又閱累朔。轉而爲伏閤之爭。至於今日。處分又止於近島默置。噫嘻。此賊之有萬戮難赦之罪者。殿下之所嘗洞燭者也。無一分可恕之端者。殿下之亦嘗俯諭者也。今何爲而有此末減之命耶。國無法則已。如其不然。則夫安有謀危宗社之如此賊。而使之首領之得保也。危逼聖躬之如此賊。而施以海島之薄罰耶。殿下之不忍置法。而姑從次律者。不過曰恐傷先王之德也。欲體先王之心也。此則有大不然者。先大王之於渠。止慈至愛之德。如傷若保之恩。是固大聖人人倫之至耳。渠若有一半分人心。則固當謙恭謹畏。奉承聖意。而獨奈狼性難馴。虺毒潛肆。謀逼先王之儲嗣。幾危先王之宗社。而幸賴先大王日月之明。終不爲此賊之所熒惑。赫然明斷。丕建大策。以奠我宗祊於億萬年盤石之固。此先王之宏謨英烈。卓越百王。而昭垂萬世者也。惟其梟獍之凶。鬼蜮之情。不及彰著於在宥之日。未克斷恩而正法也。今若以先王慈愛之恩。貸此賊罔赦之罪。則非所以明先王之德。而體先王之心也。管叔致辟。何累於文王之盛德。而恩不掩義。所以爲周公之達孝也。以殿下之聖學高明。見理甚精。而何不劈破此義理之關。明正其亂逆之罪乎。請喬桐府黜置罪人鄭致達妻。快正王法。以洩神人之憤。乙未冬國家安危之機。至今追思。尙覺凜然。苟有體國大臣。則雖非上敎。固當直請聽政。而伊時首相韓翼謩。徒畏麟賊之氣熖。罔念國務之岌嶪。不體上敎。徒事彌縫。使宗國大計幾致難言之境。論其負犯。至爲深重。則向者近地移配。已失太寬。況可以全釋乎。雖以悶旱之聖意。有此收殺之敎。而乍允旋收。有咈輿情。請還寢遠竄罪人韓翼謩金吾草記勿施之命。仍施遠竄之典。金相福之罪。可勝誅哉。諸般罪惡之昭在人耳目者。於渠猶屬細故。而乙未冬相臣疏出之後。瑩中深文之說。稱以所見無異同。麟漢不必知之說。謂以語脈不如此。只此二言。已萬萬凶慘。而至於言根究覈之請。此又麟謙之所不敢爲者。昭著之逆節。已雖自掩。包藏之禍心。尤極叵測。揆以典刑萬戮猶輕。而日月漸久。反置尋常。自上處分。不過放逐。在下爭執。只止遠竄。興言及此。心竊慨恨。國無法則已。夫安有罪惡之如此。而終屈王章。使之晏然自在於田里之中乎。請放歸田里罪人金相福。亟令王府拿鞫嚴問。快正王法。噫嘻痛矣。龜柱之罪。可勝誅哉。顧其地處。何如。恩造。何如。而不思報效之道。恣其濫猾之性。雖以壬辰疏中語言之。渠若有一分嚴畏儲君之心。豈敢以自內酬酢。登諸章奏。陳之於先大王之前乎。臣等於筵敎中。若有俯詢。其將何辭仰對之諭。讀之未半。不覺心寒而骨冷。惟彼鳳漢罔赦之罪。國人所共憤。則秉義聲討。宜乎正大。亦何患無辭。而始也締結厚賊。暗逞私憾。終爲慫慂乃叔。恐動天聽。以至於半夜扈衛。幾累先大王聖德。固已萬萬駭痛。而此猶不足。又敢以某年罔極不忍聞之說。恣意筆之於書。以慼我殿下之心。噫嘻。是可忍也。孰不可忍也。大抵龜柱之罪。一則不憚儲君。一則幾累聖德。一則語犯莫重。有一於此。人臣極罪。況兼此數者乎。且以趙峸事言之。其窮凶極惡情節。尤萬萬叵測。殿下旣賜之死。非不知其罪之必可誅也。間因臺啓而拿鞫。尤仰處分之嚴正。終下還寢之命。一令三反。王章太紊。君綱之姑息。國威之屑越。已無餘地。殿下於賊麟。旣已斷恩行誅矣。龜柱之凶逆。何異於賊麟。而一行一否。輿憤益激。又況以今番量翼𨩌諸逆之招觀之。根柢之所萌孽。龜賊也。窩窟之所豢養。龜賊也。其在塞亂源杜禍本之道。尤不容假息於海島。而尙今靳允。憂危轉深。若此度日。則將不知幾許量𨩌。又起幾處。方來之慮。先事之虞。容有極哉。日前加籬時。雖有待處分之敎。而此賊處分。決不可一刻少待。請黑山島圍籬罪人龜柱。亟加嚴鞫。快正王法。答三司曰。不允。大司憲李義翊。大司諫趙英鎭。司諫沈命德。掌令李度默。持平趙鼎鎭。獻納柳孟養。正言柳協基啓曰。敬彬之與若淵相簡。爛熳綢繆之狀。旣已畢露於諸賊招辭中。而抵賴不服。未施當律。揆以王法。失之太寬。請濟州牧移配罪人敬彬。亟令王府更爲設鞫得情。澤遂爛熳同參於啓能凶慘不道之謀。而只誅其身。王章已失。輿憤未泄。其陰凶情節。其父其弟。萬無不知之理。請彦衡養遂獻遂。竝令王府設鞫嚴問。會遂之罪惡。與澤遂。一而二。二而一。則啓能凶慘不道之謀。決無不知。忍杖不服。遽有酌處之命。有乖獄體。請還寢會遂絶島定配之命。仍令王府嚴鞫得情。李觀源以啓能之壻。兼有師生之義。啓能凶慘不道之謀。決無不知之理。而以蒙騃爲敎。遽然酌處。有乖獄體。請還寢李觀源定配之命。更令王府設鞫得情。噫嘻痛矣。以能賊萬古所無之逆魁。不卽正刑。徑先致斃。輿情莫不痛惋。此豈可以尋常物故。置而不論哉。論其平日罪犯。則陰樹逆種。密倡凶論。慫慂恒簡。爲渠羽翼。糾結厚麟。自作窩主。待國洞執命之日。擬占台府。當李潭秉銓之時。把弄朝權。且以醴酒之說。大北之論。肆然脅持。百計嘗試。倡爲追崇之說。恐動儕流。沮遏代聽之逆。皆其部曲。則亂本凶圖。甚於耇輝師興。究其情節。已是萬戮猶輕。而及夫賊吉之招出後。凶言逆情。尤益綻露無餘矣。噫。癸亥反正之說。太甲桐宮之言。推戴逆禶之謀。某也爲大將。某也爲吏判。某也爲閫帥等說。爛熳於前後諸賊之供。而妖任埋凶之計。究其本則能賊也。逆範懷刃之凶。究其本。則能賊也特以凶頑之故。忍杖徑斃。王章未伸。擧國同憤。今以渠之招辭觀之。雖優爲謀逆。以不少之人。何可遽然承服。又以爲如欲殺之。則速出斬之等語。肆然發惡。而且太甲桐宮之說。果與諸賊一席。酬酢於展開書傳。講其文義云者。與相吉澤遂之招。若合符契。卽此一節。乃渠之結案。旣以遲晩後物故。則不可以未及結案置之。請遲晩後物故罪人啓能。亟施孥籍之典。啓能趾海等諸賊。窮凶極惡。自有天地以來。所未有者。而限以國法。賊能未施孥戮。賊趾兄弟。猶貸其凶種之稚少者。梟種稍長。安知不更肆獍惡。如範吉等所爲者耶。法令有限。而事變無窮。常事守法。處變貴權。從古聖賢。不能無義起者。所以善處變於法外之意。得其時中之權也。今殿下。以自我防之自我啓之。爲持難之端。其防也。固是守法之常也。其啓也。豈非處變之權。而一向膠守。不卽處分。則豈不有欠於懲亂逆防後患之大經大法耶。請令王府一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。志恒之罪。可勝誅哉。聖朝之眷注於渠。何如。倚毗於渠。何如。而始旣拔擢於擧世擯棄之中。特又寬宥於贓汚狼藉之後。而少無圖報之意。反肆悍勵之氣。久掌戎權。而陰結宦寺。潛連宮人。薄竄南州。益蓄異圖。延妖卜而暗質凶謀。縱傔奴而煽惑愚氓。親而同堂之庶從。近而帶行之傔人。皆不能掩諱。則此一事。固已難逭於三尺之法。而帳殿訊問之時。着署而悖逆。執杖而咆勃。此實無前之凶逆。且與逆來交情親密。謀議綢繆。換着布袍。昏夜往來。伺探動靜於深嚴之地。對逆來而爛熳酬酢之說。尤是萬古所無之惡逆。窮凶情節。綻露無餘於賊泰之招。密書之頻數往復於逆來。諸囚之供辭。若出一口。情節昭著。無非渠之斷案。以其頑慝抵賴。忍杖經斃。未施當施之律。王章尙稽。輿憤益切。請物故罪人志恒之支屬應坐者。絶島散配。答兩司曰。不允。
정조 4년
副司直金孝大等疏曰。伏以。在昔宋仁宗嘉吳越王之識天命歸于德。旣命守臣。修其墳墓。又命詞臣。撰表忠之碑。其所以崇報表奬之典。至矣。洪惟我聖朝。尤重斯義。故於勝國有崇義殿。於箕都有崇仁殿。於新羅有崇德殿。而設官以守護焉。撰碑以記蹟焉。則崇報之至意。表奬之盛典。超越有宋。寔遵成周三恪之美制。而惟此崇德殿東不遠之地。又有東泉廟焉。卽新羅敬順王之廟也。自朝家設官守護。享祀以禮。一如崇義崇德兩殿。臣等以敬順之遺裔。其所欽仰聖德。感祝洪恩。曷其有極。而第尙無記實之碑文。則非但遺孫之缺望。抑亦朝家之欠典。故諸宗相議。齊聲仰籲。伏願殿下。特垂省察焉。夫敬順王。承千年積累之業。値末葉屯否之運。憂民生之困苦。而屣視千乘。知天命之已改。而去如傳舍。挈神器讓有德。則其視吳越王之封府庫籍民吏而歸宋朝。尤有大焉。是以麗朝。特待賓禮。史氏不書以降字者此也。逮于我朝仁祖大王。因本道道臣金時讓之狀請。易王廟而新之。仍令姓孫差定參奉。俾爲典守。實倣崇仁殿鮮于氏之例也。亦惟我顯宗大王。又因筵臣陳達。特宣祠額。使儒生九十人居齋。置守護軍六十人。俾爲供役。一依崇德殿例。永世遵行。粵在先大王二十四年戊辰。幸得王之玄隧於長湍府。而係是前代王陵。則子孫不敢私自修築。故臣等其時相率仰籲。則特命儀曹。劃卽擧行。仍給守卒五人。又於丁丑。以牲幣遣使致祭。此實出聖祖隆報之盛意也。臣等之感頌聖恩。尤有倍於人者矣。又伏念朝家之所以待之者。若是隆摯。則宜於舊都。立石記實。永作傳後之道。而東泉廟前。尙無繫牲之石。致使當時揖讓之事。聖代隆奉之蹟。無所徵信。則視諸崇仁崇德二殿之有碑。誠爲欠闕之大者矣。蓋慶州崇德殿。初無貞珉之刻。曾在先大王朝。因其子孫之呼籲。得蒙兪音。特賜記實之碑文。故其子孫等。始敢治石刻立。以垂無窮。則今玆東泉之廟。雖欲私自立石。以記懿蹟。而事係前代之王廟。禮關朝家之隆奉。則事體自別。有非子孫之私自擅立。故敢此援例。煩瀆於紸纊之下。伏願殿下。體列朝尊恪之至意。軫百代顯示之美典。一依崇仁崇德二殿例。特令詞臣撰進碑文。許其後裔。治石鐫豎。俾事體益尊。典章無闕。則惟聖朝至仁聖德。豈不永有光於後世也哉。臣等無任屏營祈懇之至。謹昧死以聞。答曰。省疏具悉。是地之尙闕立石。可謂欠事。況有先朝故事。所請依施。
정조 4년
慶尙監司趙時俊疏曰。伏以先陵祗謁。聖慕克伸。鑾蹕穩旋。欣忭曷極。仍伏念嶺皐新命。胡爲而誤及於臣也。臣誠惝怳驚怪。歷屢日而無以自措。噫。臣本愚陋。最居人下。才與望。百不肖似。文與質。兩無稱當。始蒙先朝覆燾之德。廁跡宰列。繼荷殿下拂拭之眷。備數位著。恩重丘山。報乏絲毫。居常兢懼。若負大何。頃年畿藩。尙切弗職之愧。宣化重任。已是蔑效之地。況此嶺以外一路。連七十餘城。環幾千里疆。物産之繁。土田之廣。國家之根本也。古都之地。先賢之居。人士之府庫也。館夷之狡黠多端。非威信無以讋服。鄕俗之爭鬨成痼。非明嚴無以戢畏。八路按察。孰非難愼。而朝廷簡掄。嶠南自別。前後當是職者。雖其踐歷已深。才猷素著。猶且逡巡却顧。恐難堪任。顧今甫經大賑。幸遇小豐。瘡痍未蘇。撫摩尤急。此時此藩。遽然責之於臣。蚊蜹負山。斗升斟海。豈其任也哉。噫。臣身臣自知之。至空疎也。至湔劣也。新服以後五年之間。再受藩節。恩之厚也。寵之隆也。在微臣雖爲榮耀之極。在聖朝恐累。則哲之明。左右揣量。有十分必辭之情。無一毫堪膺之望。略布肝膈之懇。仰瀆崇嚴之聽。言實由中。讓豈飾外。伏乞聖慈。俯賜鑑諒。亟命鐫改。以重藩寄。以幸公私。不勝大願。臣無任屏營祈懇之至。答曰。省疏具悉。卿其勿辭。速往欽哉。
정조 4년
京畿監司李衍祥疏曰。伏以。仚寢祗拜。聖慕克伸。百靈衛護。鑾輿穩旋。臣民慶幸。曷有其極。仍伏念臣。百無一能。最居人下。而偏蒙兩朝之殊恩。躐躋九卿之峻秩。前後揚歷。罔非踰濫。居常兢慄。若隕淵谷。廼者畿輔除旨。忽下於千萬夢想之外。仍伏奉當日辭陛之命。臣於是。惝怳震惕。莫省攸措。第行幸期迫。義分是畏。不得已章遑出肅。冒没趨膺。而今則朝陵禮成。陪蹕事過。區區微懇。始可以仰陳矣。噫。顧此一路畿甸。素稱三輔重地。實非如臣薄劣。所可堪承。而乃今不少難愼。苟然充擬。將不免負委畀之眷。孤旬宣之責。固已萬萬惶蹙。且臣之從叔父臣徽之。方按關西節矣。國家藩屏。有入同堂之叔姪處二。私門切盈滿之懼。國體有苟艱之歎。卽此一節。尤是臣當遞之大關捩也。伏願聖明。俯賜鑑諒。察藩寄之不可濫畀。念臣懇之出非例飾。亟遞臣所帶職任。以重方岳。以安私分。不勝幸甚。臣無任屏營祈懇之至。答曰。省疏具悉。予曰。得人。卿其勿辭。欽哉。
정조 4년
正言李鼎運疏曰。伏以臣。荷天地覆燾之仁。被生死骨肉之澤。拔之坑塹之中。置之袵席之上。臣雖糜身粉骨。未足仰酬其萬一。五載窮廬。杜門省愆。庶免世路之駭機。久息榮塗之一念。不自意薇垣新命。忽下於夢想之外。驚駭惝怳。感極而悲。不覺涕汗交流。仰惟慈愛之仁天。不忍一物之終棄。滌去舊釁。復玷宿趼。恩山德海。欲報罔極。第臣危臲之蹤。悲苦之情。終有所不敢冒進者。輒敢披盡腔血。仰瀆宸嚴。惟聖明矜察焉。臣跡雖羈旅。性實狂妄。頃當我殿下代聽之初。願忠之誠。不能自已。嫉惡之腸。無以按住。爲聖朝論一人。要贊一初去邪之治。噫。彼李秉鼎事。豈但臣平日之所飫聞而稔知者。十手所指。萬口所喧。非敢誣也。雖以殿下之四聰四目。深居九重。猶有所不能盡燭。臣之官。卽殿下之耳目。而畏其勢焰。怵於禍福。伈伈旁觀。默默而止。終致累殿下淸明之庭。爲他日家國之禍。則是臣負殿下也。臣之奮不顧身。信心直遂。爲己謀則誠愚矣。爲國家計。則自附於塵刹之報也。念臣文辭拙澁。筆不從心。彼之千億情態。實有模不盡寫不得者。世之持淸議者。以此罪臣。則臣固甘心。若謂之語不擇發。或近訐揚。則臣當刳腹北闕。以明此心而已。臣本浮沈世路。與人無競。況如秉鼎。初無恩怨。如非斷斷血忱。必欲斥退姦邪。以體大易開國承家之訓。則何苦參論不干之人。自貽後至之患耶。噫。搏蛇者必見反噬。履蜮者終遭反射。當擧世莫敢誰何之際。不自量度。唐突觸犯者。其所顚沛。可立而竢。果然拳踢在前。坎井在後。一而爲金夏材論竄之啓。二而爲秉鼎對辯之章。三而爲翼彦帳殿之招。夏材之右袒秉鼎。是誠何故。臣實莫曉。秉鼎之不思自新。反詈言者。渠若有嚴畏朝廷之心。安敢乃爾。雖然。此不足汚臣之筆。復事呶呶。而至若翼彦之言。至凶且醜。骨驚肉顫。魂不自定。噫嘻。翼彦。何足道哉。渠以爪牙死黨之類。臣疏一出。必欲逞毒於臣者。與秉鼎一而二二而一者。平居綢繆。暗地排布。積有乘機隮陷之計。及其身爲鞫囚。乃以風馬牛之不相及之說。拖東引西。䝮幻疑惑。遂謂日月之明。可以上欺屏流之蹤。無以自明。一以爲自已死中求生之計。一以爲死友假手報復之地。其計吁亦巧且㦧矣。向微。殿下憐察之全保之。愛之欲生。臣幾何不溘死於鋒鏑之下哉。臣雖無狀。粗守先訓。恬拙自持。亦知士夫羞恥之事。無過於受人指使。則雖曰死囚。謊亂之招。何忍以此等誣罔之言。爲白地汚衊之計也。臣於其時。竄伏窮海。衷情莫白。危機益急。北望雲天。血淚沾臆。乃蒙聖上千古矌絶之恩。重入脩門。復見老父。生殞死結。猶屬例語。從玆以往。惟當屏跡朝端。息影田間。以保軀命而已。雖漫司冗曹。猶恐玷汚。況此臺閣之任。夫豈有抗顔冒出之理也哉。縱使臣含恩畏義。復廁搢紳之列。彼斷斷者之讎嫉轉劇。羽翼愈張。必不免毒螫重來。虀粉立至。臣之一身。固不足恤。而或恐有累於殿下終始之澤矣。除旨之下。承膺無路。玆敢疾聲於紸纊之下。伏乞聖慈。亟削臣職。俾守本分。以卒悶覆之恩。千萬幸甚。臣無任跼高蹐厚。血泣祈懇之至。答曰。省疏具悉。爾其勿辭察職。
정조 4년
庚子二月初四日巳時。上御誠正閣。同副承旨入侍時。同副承旨南柱老。假注書趙衍德。記事官金載瓚。記事官李集斗。以次進伏訖。上曰。徐龍輔入來乎。載瓚曰。未及入來矣。上曰。預備入來乎。載瓚曰。入來矣。命書傳敎曰。所下上言。各房抄啓以入。仍令各司限內回啓。命書傳敎曰。內吹兼內吹。依例令各該營門施賞。命書傳敎曰。飭已行。日前拿處諸中官。分揀放送。上命退。諸臣以次退出。
정조 4년
庚子二月初四日巳時。上御誠正閣。軍士房承旨入侍時。左副承旨朴祐源。假注書趙衍德。記事官鄭東浚。記事官李集斗。以次進伏訖。上命書慶尙監司趙時俊疏批。又命書藥房問安啓批訖。上命退。諸臣以次退出。
정조 4년
庚子二月初四日申時。上御誠正閣。右承旨入侍時。右承旨徐有防。假注書趙衍德。記事官金載瓚。記事官李集斗。以次進伏訖。上曰。坐直誰也。有防曰。南柱老也。上曰。他承旨入侍。賤臣承命出來。召柱老進前。上曰。明日雖是齋戒。以爲次對。可也。仍命書傳敎曰。觀此咸鏡監司狀啓。本府民家之燒燼。至於此多。兩日之內。延燒近千戶云。唉。其慘矣。人物無燒死之報。雖或幸也。許多被災民人。何以奠厥居而安其業乎。言念及此。寧欲無訛。況七八年間。本府火災。非止一再。民産之蕩析。勢又然矣。若不別樣存恤。別樣慰接。則居者必不免飢死。生者亦不免流散。明日雖値齋日。次對如例來會。以爲講確之地。先令以此意。星火知委該道臣處。爲先便宜接濟。俾無一夫一婦之流散。擧行形止。亦爲罔夜狀聞。以副宵旰之念事。自備局措辭行公。命書傳敎曰。此是貽弊之事也。每欲下敎而未果矣。守摠兩營軍兵。陵行時前期調來者。必於還宮後微稟。待標信解嚴。故雖以昨日言之。去夜雖命解嚴。輾轉之際。今日申後。始乃解歸云。此後駕過該地方後。本營將校。微稟該房。卽時解嚴事定式。以此申明。分付該營。仍令載之該房故事。有防先退。上曰。俄者上疏者誰也。柱老曰。李衍祥金孝大疏矣。上命書金孝大疏批。命書傳敎曰。滯囚可悶。呈辭判義禁許遞。政官牌招開政差出。待下批牌招。使之明日開坐。今番陵幸時。駕前上言。衛外撃錚人。許久滯獄。亦屬可恤。皆令明日內。捧供以聞事。分付該曹該道。命書傳敎曰。行副司直金孝大等疏請。旣已依施。如有朝家擧行事件。使之考例。稟處。命書傳敎曰。方面重任。不容許久曠務。新嶺伯。其令不多日內辭朝。命書傳敎曰。處義勢難强令察任。持平朴天行許遞。上命退。諸臣以次退出。
정조 4년
庚子二月初四日初更三點。上御誠正閣。承旨入侍時。右承旨徐有防。假注書趙衍德。記事官金載瓚。記事官李集斗。以次進伏訖。上曰。承傳色。以何語傳之乎。有防曰。承傳色。初以數語略傳傳敎。故臣謹奉書之矣。至於末抄。謂以忘却。卽爲入去。旋又出來。亦謂忘却。故未能詳書。事甚寒心矣。上曰。中官爲先汰去。命書傳敎曰。今日承傳色。萬萬驚駭。大抵此中官之極庸至愚。不識無知。旣是政院之所知。而朝因諸承傳色因事竝罷。不得已以渠權差假官。則因臺批繳還事。有此前所未有之駭擧。非不欲寬怒。無傳敎而乍入旋下。大係後弊。其所嚴勘。烏可已乎。嚴內外之道。竄配猶是輕典。然原其情。則不可無惟輕之道。假承傳色中官文鳳億。爲先汰去。放逐鄕里。以正言李鼎運上疏。命書傳敎曰。彈一人而枳廢六年。實則無義之甚者。當初處分。靖不靖之習也。伊後疏釋。齊非齊之罪也。然對章反詈。噴薄詬罵。元非淸朝美事。本事如有然者。臺閣自有公議。胡乃躬自云然乎。縱因情地蹙迫。思欲申暴之致。而當今鎭安囂俗之日。不可無提警矯捄之方。原疏已從甄錄之意。雖已賜批。此後辭疏此等語。政院察飭。命書傳敎曰。雖是生疎之致。該房事。極爲不審。同副承旨南柱老。從重推考。上曰。吏兵判入來開政乎。有防曰。今方開政矣。上命有防。丙申年四月推案日記考納。上命退。諸臣以次退出。
정조 4년
行都承旨李鎭衡病。左承旨蔡弘履坐直。右承旨徐有防坐。左副承旨朴祐源坐。右副承旨金尙集式暇。同副承旨南柱老坐直。注書二員未差。假注書趙興鎭仕趙衍德仕直。事變假注書李彦祜仕。
정조 4년
蔡弘履啓曰。左副承旨朴祐源。今日不爲仕進。卽爲牌招。何如。傳曰。允。
정조 4년
南柱老啓曰。今日次對。憲府無進參之員。除在外外。呈告人員。竝卽牌招。以爲進參之地。何如。傳曰。允。
정조 4년
傳于南柱老曰。大臣備局堂上引見。
정조 4년
以掌令李度默牌不進罷職傳旨。傳于南柱老曰。只推。
정조 4년
兵批。口傳有政。副司果朴天行李正薰單付。
정조 4년
徐有防啓曰。同副承旨南柱老。因諫臣引避。謂有情勢。陳疏徑出。原疏以齋日不得捧入矣。卽爲牌招。何如。傳曰。允。
정조 4년
傳于南柱老曰。中官吳㻐謙金明佑金壽光金允謙崔鳳佐方得賢敍用。
정조 4년
南柱老。以禮曹言啓曰。卽接典牲署所報。則今此景慕宮春享大祭犠牲看品時。本署提調與本曹堂上。當爲眼同看品。而提調權噵。身病添重。不得進參云。凡大祭親享犠牲看品時。提調有故。則自禮曹草記變通事。有定式施行之傳敎矣。今番景慕宮春享大祭犠牲看品時。提調不可不備員看品。令政院稟旨變通。何如。傳曰。允。
정조 4년
徐有防。因禮曹草記啓曰。景慕宮春享大祭親祭時。犧牲當爲看品。而典牲提調權噵。身病添重。不得進參。令本院稟旨變通之事。允下矣。典牲提調權噵。合有變通之道。何以爲之。敢稟。傳曰。許遞。
정조 4년
吏批。口傳有政。鄭尙淳爲典牲提調。
정조 4년
以黃海監司金熤漂到彼人問情稽滯惶恐待罪事。傳于南柱老曰。勿待罪事。回諭。
정조 4년
徐有防啓曰。御營廳從事官來言。今日本廳軍兵。日次私習云矣。敢啓。傳曰。知道。
정조 4년
南柱老。以兵曹言啓曰。今番陵幸時。隨駕將校軍兵各差備等犒饋。依定奪。以乾物分給之意。敢啓。傳曰。知道。
정조 4년
又以兵曹言啓曰。今二月初十日。大駕詣景慕宮。十一日春享祭親行時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。纔過陵幸。宜念簡率之方。留陣置之。斥候伏兵。亦爲除之。以訓局步軍八哨馬軍二哨。爲先後厢。步軍雖難分排。馬軍以行幸時不參軍除出。禁軍則三番隨駕。一亦以行幸時不參番劃出。
정조 4년
下備忘記于蔡弘履曰。朝者賓對。略有題給者。而此何足爲救焚之一端。穀物之不以雜穀。而以折米題給者。顧其有實效也。必令準斛之包精實之米分給。如有惠未究之弊。則是豈申諭之本意也哉。自有繡衣。勤慢從當隨聞見勸懲。自備局措辭。嚴飭本府。被災民人等所負新舊逋。一倂停退。各人舊逋中最久條。特爲蕩減。勿以通一府最久條爲限。就各人所逋中最久條蕩減。以爲均惠之地。擧行形止。使之狀聞。道臣聚會父老。躬自慰諭安集。無至顚連之境事。一體申明。分付。
정조 4년
庚子二月初五日辰時。上御誠正閣。大臣備局堂上引見入侍時。領議政金尙喆。左議政李溵。兼兵曹判書具允鈺。吏曹判書李重祜。右參贊鄭尙淳。漢城判尹金鍾秀。吏曹參判兪彦鎬。行副司直李柱國。訓鍊院都正李敬懋。行副司直李邦一。江華留守李性源。大司諫趙英鎭。司諫沈命德。正言柳協基。校理姜忱。修撰權以綱。同副承旨南柱老。假注書趙衍德。事變假注書李彦祜。記事官金載瓚。記事官李集斗。以次進伏訖。尙喆曰。還宮後聖體諸節。若何。上曰。一樣矣。尙喆曰。王大妃殿氣候。若何。上曰。一樣矣。惠慶宮氣候。何如。上曰。一樣矣。上曰。咸興府失火事。可悶矣。尙喆曰。然矣。甲午丁酉兩年。連爲失火。古庚子年。曾已失火矣。今此回甲。又遭火災。極爲怪訝矣。仍進曰。咸興火災。聞極驚慘。夜下傳敎。惻怛懇至。有此講確之敎。固當仰體對揚。而付還繼糧之道。構幕安頓之節。道臣狀聞。已有存恤之奏。必當極意擧行。益盡其接濟之方。而從前此邑此災。自朝家亦有會付穀題給。限一年減其身役之惠。今於失火九百七十一戶。各給會付皮穀一石。一年身役。亦許蠲減。何如。上曰。以折米賜之。可也。出擧條又曰。今因軫恤北民之德意。敢此仰達矣。頃年將臣歸奏之後。咸興定平之間。移設一烽臺。遂廢夕烽。變爲晝烟者。欲其傳烽報警之無一日或廢。而烟氣相準之後。若値雲暗之日。則烽路阻絶。無異擧烽之時。而徒爲北民言弊之端云。若然則還復擧火之規。恐無所妨。下詢處之。何如。上曰。左相之意。何如。諸備堂達之。可也。溵曰。首相旣備陳之。臣別無異議。存罷之間。更詢時道臣而處之。恐好矣。允鈺曰。峨嵯烽燧之不得接續。自來如此。而間烽設置之後。一向無效。近聞候望之報。絶無例擧之時。北民言弊。則難保其必無。旣知其無補於報警。則恐不如還罷之爲便。依大臣所奏而處之。恐似無妨矣。尙淳曰。遠外形便。雖未詳知。而俄聞前道臣所奏。間烽旣無甚開緊。則罷無所妨矣。鍾秀曰。曾經道臣之言。固應細諳事情。而烽燧重事。旣創旋罷。俱合審愼。分付時道臣。使之察度形止便否。然後狀聞。恐宜矣。重祜曰。臣之所見。別無異同矣。彦鎬曰。臣之所見。與守禦使所奏同矣。敬懋曰。新設間烽傳準之道。如値雲霧。則不準如前之狀。前道臣所奏甚悉。罷之。恐好矣。邦一曰。間烽設置之後。京烽傳準之道。與前無異。則罷無所妨。下詢道臣而處之。恐好矣。且間烽將卒之添額。亦多民邑之弊矣。性源曰。遠地烽燧形便。雖未之詳。而前道臣所奏。似有意見。臣亦別無異議矣。尙喆曰。更問於道臣。存罷間。使之狀聞後。稟處。何如。上曰。依爲之。出擧條上曰。今年咸興府還穀。停退。何如。尙喆曰。無論新舊逋。除減。似好矣。上曰。依爲之。不出擧條尙喆曰。卽伏見洪忠監司李秉鼎因秋曹啓下關堤川縣還穀挪移委折査實狀啓也。以爲本縣二去乙亥年。以年事之慘凶。稅穀無路收捧。其時縣監李蕃。還穀中推移備納。而秋後捧稅。還爲充簿。年年如是。仍作謬例。至登於繡啓。而前縣監朴始榮。欲爲收殺。同戊戌條挪移各穀一千四百八十石零。昨年秋出秩督捧。己亥條三稅穀。依例徵捧。則民人輩。稱以一年再徵。有此猥籲之擧。民習痛駭。事當準捧。而當此窮春。一時竝督。實有不逮之慮。上項戊戌條挪移還穀未捧米七百八十五石。待秋收捧事。令廟堂稟處爲請。至於三稅之以二十七斗加捧。黃豆之以米收捧。亦係法外。自己亥條爲始。依法例磨鍊收捧之意。嚴飭知委爲辭矣。當初以還穀變通。實出於爲民權宜之道。而如彼愚氓。不識本事之如何。有此一年再徵之說。至煩天聽。民習誠可痛。今於査啓。旣無疑晦之端。而方春督徵之難。誠如道臣所論。使之待秋退捧。至於三稅之法外加徵。黃豆之以米代捧。俱極驚駭。嚴加察飭。趁今釐正之意。分付道臣。何如。上曰。依爲之。至於乙亥還穀挪移事。爲民間積逋。今至八十餘年之久。雖是當捧之物。無異疊稅白徵。宜有別般闊狹之政。特爲蕩減事。分付。可也。出擧條溵曰。堤川民弊。特爲除減。實爲莫大之惠也。尙喆曰。各營邑放債。實爲莫大之痼弊。藩閫之臣。守土之官。以其官用之或有贏餘。財力之或有措辦。取其生殖之利。爲其創設之需。意非不美。事豈無名。而行之差久。漸成積逋。以至侵族侵隣。怨反歸於國家。末梢變通。輒請蕩減。若其蕩減之代。每多請得於朝家。觀於向來嶺閫事。若使他營閫皆用此例。則國中儲蓄之難繼。姑捨勿論。其於國家大體。亦豈不未安。此後則雖或有營閫爲軍民設置者。必責其永久無弊之策。而若其散債殖利之事。嚴加禁抑。俾除窮民畢竟白徵之弊。有不可已。敢此仰達矣。上曰。好矣。依爲之。溵曰。外方給債。未必盡出於公費。畢竟蕩減。輒致推上於朝廷者。已極無謂。至於先除利條。尤爲不可。此亦當禁矣。鍾秀曰。從前給債取殖。以爲支放之用者。給代之前。固無可禁之道。而大抵債弊。不但貽害小民。亦係消耗公貨之大端。從今以往。凡干給債。一切嚴禁然後。方可以收效。若只禁有弊之給債。則必有稱以無弊而給債者矣。且給債之弊。不但外方而已。京司各軍門亦有之。不可不一體嚴禁矣。上曰。此亦好矣。以此一體嚴飭。可也。出擧條尙喆曰。將臣可問事。今爲下問。似好矣。上曰。後日訓將入侍。可也。允鈺曰。本曹馬政。多有釐正之事。而一軍色沈樂洙。方移校理。以前軍色趙時偉還差。似好矣。尙喆曰。此則不必然矣。上曰。二軍色不爲生疎乎。允鈺曰。豈其不然乎。上曰。京馬無一匹可用之馬矣。允鈺曰。至於臣之所騎馬言之。果甚疲殘矣。仍進曰。本曹一軍色郞廳沈樂洙。移拜玉堂矣。本色與所帶兼色。多有擧行之事。而時任儒臣。自下不敢循例請仍。何以爲之。敢稟。上曰。仍任。可也。出擧條一軍色郞廳沈樂洙仍任事。出榻敎允鈺曰。今十日擧動門路。當以何所爲之乎。上曰。以弘化門爲之。尙淳曰。科場應辦。以各司貢物二萬四千餘石之數。分排主掌官與添助。使之擧行。自是節目。而今番東堂應辦當次主掌及添助兩司。其間減貢之數。比壬午釐正時不足。合爲三千二百六十九石云。不可無變通添給之道。他貢中。或有石數有裕處。則使之移定添助。若無可以移定處。則就各司貢物元數中。更爲通融分排。俾爲均一之地。恐合事宜。敢此仰達。上曰。依爲之。出擧條鍾秀曰。南漢城堞新築處。多有損缺。軍器修整。一時可悶矣。上曰。何間可以修整。而卿當往之乎。鍾秀曰。臣將往矣。仍曰。南漢城堞。春秋巡審。本有節目。且聞城堞。不無傷損處。方將出去巡審。而聞軍器什物。流來破傷甚多。丁酉年宣傳官奉命嫡奸後。執頉成冊數爻夥然。而以營儲枵然之故。至今不得始手修改云。保障重地。軍器之疎虞如此。其在備陰雨之道。決不可一向置之相忘之域。而財力猝無出處。故拮据之道。已與大臣有所商量。軍器修補一款。亦當於城堞巡審時。閱視後稟定始役。何如。上曰。依爲之。出擧條協基曰。如臣庸愚鈍劣。何嘗近似於淸朝耳目之選。而諫職新命。遠辱鄕第。馹召繼降。感恩畏義。不敢久淹。且幸行迫近。陪扈誠切。合辭方張。沐浴義重。竭蹶上來。黽勉出肅。昨日詣臺傳啓之後。兩啓則雖有亟停勿煩之敎。而其他諸啓。未承發落之批。所當留在臺廳。恭俟批旨。而祗緣臣初入臺地。生疎昏憒。認以承批。徑歸私次。雖因喉院之微稟。追奉不允之批。而莫重傳啓。未盡承批。率爾出去。論以臺體。有非尋常做錯之比。昨緣門鑰已下。今始來避。所失尤大。何可一刻仍冒於臺次乎。請命遞斥臣職。上曰。勿辭。亦勿退待。出避啓上曰。守摠兩營兵。擧動回鑾時。坡州軍每値日暮入城。罷陣還歸。極爲窘塞。一爲留都。一爲罷陣。一邊通知。以此定式。可也。若過其地方。則使京畿監司地方官罷陣還歸。好矣。上命退。重祜猝時昏塞。僵仆前席。上命注書扶出。諸臣以次退出。
정조 4년
庚子二月初五日午時。上御誠正閣。右承旨入侍時。右承旨徐有防。假注書趙衍德。記事官徐龍輔。記事官李集斗。以次進伏訖。上曰。吏判事。可怪矣。有防曰。然矣。上曰。此所謂見其生。不忍見其死也。今則病勢。如何也。有防曰。似無急慮矣。上曰。俄時景像。極慘切矣。忽地有此病乎。俄見進伏時流汗甚矣。果有此病故也。上曰。左副入來乎。病則如何耶。有防曰。差減云矣。上問龍輔曰。能無路毒乎。龍輔曰。別無所𧏮矣。上命有防讀惠陵忌辰孝徽宮春享仁明園春享祭報府。讀訖。上曰。都承旨入來乎。有防曰。明日當入來云矣。上曰。明日瑞蔥臺。以戎服待令。上命龍輔曰。往見圖書集成。幾何書之。而使直閣。多有所敎。參考以來。龍輔承命出去。上曰。承旨前望單子持入。賤臣承命出來捧進。上命有防讀奏。讀訖。命書傳敎曰。旣已微稟。則不過一時不察。豈用如是撕捱。處義太過。同副承旨南柱老。卽爲牌招入直。上命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨黃㝡彦在外。右副承旨金尙集坐直。同副承旨南柱老坐。注書鄭東浚仕一員未差。假注書趙興鎭仕直。事變假注書未落點。
정조 4년
金尙集。以都摠府言啓曰。今日入直內三廳武兼禁軍及軍兵等。當爲中日習射。而國忌齋戒相値。不得爲之之意。敢啓。傳曰。知道。
정조 4년
傳于徐有防曰。同副承旨入侍。
정조 4년
備忘記。今日移安時入侍假注書趙衍德事。殊極駭然。汰去。以上注書之不卽待令。久立而待。至於筵退之境。不可以所居之稍間曲恕。假注書趙興鎭。一體汰去。入侍承旨之默無一言。大失體統。從重推考。
정조 4년
假注書趙興鎭趙衍德等汰去傳旨。傳于徐有防曰。趙興鎭與趙衍德有異。趙興鎭傳旨爻周。
정조 4년
金尙集啓曰。事變假注書李彦祜。身病猝重。勢難察任。今姑改差。何如。傳曰。允。
정조 4년
傳于徐有防曰。左承旨入侍。
정조 4년
傳于蔡弘履曰。召對爲之。
정조 4년
備忘記。以無注書不得入侍。前所未聞。事變假注書李彦祜。爲先禁推。近來史官。不但太涉占便。假注書望筒下後。若欲招來厥家。則入侍將於何時爲之乎。且實官或在翰林。或以上番入直。前望單子入之。先入侍後謝恩。復或遲滯。承旨注書。竝捧禁推傳旨。
정조 4년
注書前望單子入之。鄭東浚金載瓚落點。
정조 4년
吏曹口傳政事。藝文館檢閱單金載瓚。
정조 4년
李鎭衡啓曰。左副承旨朴祐源。今日不爲仕進。卽爲牌招。何如。傳曰。許遞。前望單子入之。
정조 4년
承旨前望單子入之。黃㝡彦落點。
정조 4년
傳于徐有防曰。承旨房仍。
정조 4년
李鎭衡啓曰。左副承旨黃㝡彦。時在江原道鐵原地。斯速乘馹上來事。下諭。何如。傳曰。允。
정조 4년
以黃海水使李邦五漂到彼人問情稽滯惶恐待罪事。傳于徐有防曰。勿待罪事。回諭。
정조 4년
庚子二月初六日。兼春秋洪光一。禁府啓目。出身申宇奎撃錚後原情內。辭緣以爲。其父見殺於同里居李春大。而同春大越獄逃躱云云。罪人申宇奎。旣已刑推後。捧供放送爲白乎旀。溫陽郡之不能嚴束。致使殺獄罪人越獄逃躱。令本道査覈事實後。該郡守段。指名狀聞。以爲拿問定罪。何如。傳曰。依允。
정조 4년
刑曹啓目。私奴重石上言內。辭緣以爲。其矣上典元浩。橫罹於元明三之獄事。定配於機張縣云云。取考本曹所在韓乻仁老味文案。則初無元浩之干連取招。令道臣詳査啓聞後。稟處。何如。傳曰。此獄事。曾所稔知者。元浩之名。始今初聞。令本道臣參考文案後。如無干係者。先放送後狀聞事。行會爲良如敎。
정조 4년
刑曹啓目。童蒙李瑗得上言內。辭緣以爲。其父國觀。柑製時陳科弊。因臺言。定配於慶山縣。乞蒙赦典云云。此類不可輕先放釋。上言內辭緣。置之。何如。傳曰。覆奏體段。自當如此。而本事不過微眚。編配經年。特爲放送爲良如敎。
정조 4년
刑曹啓目。金召史爲其父上言。而不過錢財推尋之事。金召史罪狀。照律勘處。何如。傳曰。段依允。以懲猥越之弊爲乎。矣本事亦係民隱。每多如許弊端。自卿曹嚴査處決爲良如敎。
정조 4년
刑曹啓目。朴景禧。以其父載禎借述充軍。上言乞宥。而其在嚴科場之道。有難輕議。今姑置之。何如。傳曰。李亨普等。所犯罪狀及發配年月。果如朴載禎。而先已蒙放是隱。則一放一仍。殊非平物情之道。卿曹更爲査閱草記。稟處爲良如敎。
정조 4년
禁府啓目。中官金聖曄。藥房政院問安請坐之時。終不待令。刑推得情。何如。傳曰。除刑推議處爲良如敎。
정조 4년
禁府啓目。承傳色吳喜得。藥房政院問安請坐之時。不爲待令。刑推得情。何如。傳曰。除刑推議處爲良如敎。
정조 4년
庚子二月初六日辰時。孝徽宮晝茶禮入侍時。同副承旨南柱老。假注書趙衍德。記事官鄭東浚李集斗。以次陪立。上加頭冕。具毶袍。就板位奠爵訖。柱老跪讀祝訖。上跪哭。在位諸臣俯伏哭訖。通禮告禮畢。上曰。注書擧措駭然。汰去。上入大內。諸臣以次退出。
정조 4년
庚子二月初六日巳時。上御誠正閣。右承旨入侍時。右承旨徐有防。記事官鄭東浚。記事官李𤧣徐龍輔。以次進伏訖。上曰。景慕宮春享大祭祭報府持入。賤臣承命持入。上命有防讀奏訖。上曰。諸執事多不擇差。更爲修入事。分付吏曹。上命書正言李鼎運疏批。又命書禁府公事判付訖。上曰。京兆上言回啓。令次堂擧行。出榻敎又命書傳敎曰。注書雖已備員。翰林尤爲體重。亦不可不備員。注書金載瓚。令該曹口傳還付翰林。待下批先入侍後謝恩。仍命退。諸臣以次退出。
정조 4년
庚子二月初六日午時。上御誠正閣。召對。詣臺臺臣同爲入侍時。參贊官蔡弘履。侍讀官姜忱。檢討官權以綱。記事官金載瓚徐龍輔李集斗。持平李鼎運。以次進伏訖。忱讀奏。自東方初無君長。止爲東府都督府。上命下番及參贊官讀奏訖。命陳文義。忱曰。吾東肇開。檀君始立。箕子繼治。而至於禮樂文物之盛。與周比隆。乃成小中華之治者。箕子功也。至于我朝。膺文明之運。繼先聖之化。治成制定。今至四百年于玆矣。惟望繼檀箕。法祖宗。益懋一治之功焉。以綱曰。東方禮樂之治。至于我朝而始盛。今不必遠法檀箕。惟以祖宗朝心法治謨。遵守勿失。則一王之治。不難致矣。弘履曰。三代之所以治。以其有井田之制也。箕都故墟。尙有遺制。畎畝夫區之際。歷歷有可觀者。尙令人曠感興想矣。井田之制。雖不得復修。而至於均田之規。有國之急務。惟望凡於田賦之政。益加留神焉。上曰。好矣。上命史官讀奏。載瓚讀訖。集斗曰。上番未及入來。臣不敢越次先讀矣。弘履曰。下番翰林之不緊奏對。極爲未安。推考。何如。命書傳敎曰。莫曰微事。所係則不輕。越俎不緊之擧。足驗不守分之一端。雖有參贊官之請罪。過時不答。實有斟量而然者。量之已熟。入侍翰林李集斗。爲先施以刊削之典。上曰。臺臣進伏。鼎運曰。臣以跡則危臲也。以情則悲苦也。豈敢以官職自居。而惟是嫉惡之性。依舊自在。覆盆之情。必欲一暴。敢將盈尺之書。仰控仁覆之天。聖批溫然。諭之以勿辭察職。臣以首頓地。不知所云。況傳敎繼下。至以提警矯捄爲敎。此殿下父母於臣。天地於臣。牖其昏迷。戒其迂妄。欲引而翼之於文王作人之中。臣非木石。寧不感泣。第於鎭安囂俗等敎。不無一二可以仰復者。夫囂者。浮囂之稱也。榮塗爭奪之地。人心不齊。或吹毛覓疵者有之。或指白爲黑者有之。噂沓排笮。各售其忮心者。乃可謂之浮囂。而聖人之所宜深惡而痛絶之者也。若臣所言。官居耳目。痛斥姦邪。誦擧世共公之論。無一毫爽誤之言。所欲贊者。殿下淸明之治也。所欲防者。他日家國之禍也。臣則竊自附於正直忠讜之風。而誠不料殿下之疑之以囂俗也。若如殿下之敎。則蘇洵之作辨姦。胡銓之斥王倫。皆可疑之以囂俗。臣恐無是理也。噫。嶺海風霜。臣形枯槁。而平生鐵石。臣心莫變。古人所謂雖九死而靡悔者。正謂臣今日道者也。所可慨恨者。以殿下之則哲之明。猶不免熟處難忘之患。而如臣之不識何狀者。竝與其言而廢之耳。靜言思之。莫非臣言行無素。文辭荒拙。不能仰格天心之致。以何顔面。一刻冒據於臺次乎。請命遞斥臣職。上曰。日昨傳敎。別無深意。但欲矯激而然也。所辭過矣。勿辭。亦勿退待。命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨黃㝡彦在外。右副承旨金尙集坐。同副承旨南柱老坐直。注書鄭東浚仕一員未差。假注書趙興鎭仕直。事變假注書未落點。
정조 4년
今此景慕宮春享大祭親祭時祭文。當爲製進。藝文提學蔡濟恭。待明朝牌招。何如。傳曰。允。
정조 4년
備忘記。意謂藥治。則或不至此境。觀此禮單。竟至不起。慘惻之極。不可無示意之道。卒吏曹判書李重祜弔祭時祭文。此意添入事。令知製敎知悉。
정조 4년
金尙集。以刑曹言啓曰。因朴景禧李馨等上言。李享普等所犯罪狀及發配年月。果如朴載禎。而先已蒙放是隱。則一放一仍。殊非平物情之道。卿曹更爲査閱草記。稟處事。判下矣。其所稱冤。引例李享普金南若金仁吾等蒙宥之事。而科場體重。臣不敢直請放釋。取考曹上文案。則朴載禎等丙申充軍。今至五年。李享普等丁酉充軍。己亥因上言蒙放。雖非同時發配。借述之罪則一般。而且其到配年久。充軍罪人朴載禎李松顔等。竝爲放釋。何如。傳曰。允。
정조 4년
庚子二月初七日。兼春秋洪光一。刑曹啓目。因申宇奎撃錚後原情內辭緣。以殺獄罪人逃失事。當該郡守。旣已請罪。李春大自本道各別譏詗。不多日掩捕之意。分付道臣。何如。傳曰。殺獄何等至重。罪人逃躱。知若不知者。萬萬駭然。爲先自卿曹。別樣措辭嚴關。期於從速捉得。成獄形止。使之狀聞。如或任他。道臣守令。難免重勘。竝以嚴飭爲良如敎。
정조 4년
庚子二月初七日辰時。上御瑞蔥臺。親臨內試射入侍時。行都承旨李鎭衡。左承旨蔡弘履。右承旨徐有防。右副承旨金尙集。同副承旨南柱老。記事官鄭東浚。假注書趙興鎭。記事官徐龍輔金載瓚。以次侍立訖。上曰。騎郞各一員。分坐於通陽門靑陽門及帳殿。各別禁喧事。分付。又下敎曰。留院公事。持入。上曰。禁喧之前後。申飭。何如。而又復如前。當該騎郞推考。仍命書榻敎曰。結束色執吏書吏。令攸司科治。命有防書傳敎曰。同副承旨馳詣文廟奉審。諸執事進排官。摘奸以來。上曰。昨年試射賞格謄錄冊持入。賤臣承命出。持謄錄冊入之。上曰。司僕騎芻馬。使之待令。又下敎曰。此雖內試射。凡節以外試射擧行。軍器寺官員。斯速入來擧行之意。分付。上曰。馬才非頻數之才。看勢時。從厚告之。宜矣。上曰。告箭宣傳官。告箭之聲甚慢忽。一竝拿入。宣傳官白東運李元謙等。以次拿入後。分付拿出。命有防讀公事訖。命書刑曹草記判付。仍命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐直。左副承旨金尙集坐。右副承旨南柱老坐直。同副承旨趙尙鎭坐。注書鄭東浚仕一員未差。假注書趙興鎭仕直。事變假注書權坰仕。
정조 4년
傳于趙尙鎭曰。都承旨入侍。
정조 4년
傳于徐有防曰。禮房承旨馳詣社壇。奉審摘奸以來。
정조 4년
傳于南柱老曰。今下試記。依此捧承傳。
정조 4년
承旨前望單子入之。趙尙鎭落點。
정조 4년
傳于趙尙鎭曰。承旨入侍。
정조 4년
李彦祜改差。代以權坰爲事變假注書。
정조 4년
兵曹口傳政事。副司果單柳誼。
정조 4년
傳于徐有防曰。前正郞柳誼入侍。
정조 4년
吏曹參判參議前望單子入之。參判李義翊落點。參議鄭元始落點。
정조 4년
有政。吏批。判書未差。參判李義翊進。參議鄭元始進。右承旨徐有防進。以徐有慶爲大司憲。朴天行爲副修撰。兪彦鎬爲禮曹參判。金夏材爲禮曹參議。金載復爲禁府都事。魚史弼爲靑巖察訪。兵曹正郞沈樂洙仍任事承傳。兼甕津府使金相台單付。以邊得讓爲兵曹參判。
정조 4년
兵批。兼判書具允鈺病。參判未差。參議南玄老病。參知李在學入直進。右承旨徐有防進。以金朝潤朴祐源黃㝡彦爲副司直。
정조 4년
傳于趙尙鎭曰。各門守門將。令決棍十度後拿處。
정조 4년
備忘記。傳于南柱老曰。古人之言曰。君門如海。近者則反是。闕庭如市。䭐賈飴商。幾皆無礙往來。不啻若無人之地。屢以此現發於摘奸。非不欲嚴飭。而更觀來頭勤慢處分之故。姑且置之。今日又令摘奸。則片刻之內。所執捉者。至於十餘名之多。其中或有闕內所屬。而俱是不佩符標之類也。紀綱可謂末如之何矣。此等事修擧。此等處戢束。固難責之於兵判。而如是濫雜。非止今日而已。則入直堂上。亦豈無勘罪之擧乎。兵曹判書具允鈺。爲先從重推考。入直堂上。罷職不敍。郞廳。先罷後拿。通化門外各門入直守門將。一竝令該府拿問定罪。
정조 4년
蔡弘履。以兵曹言啓曰。今二月初十日。景慕宮擧動時。本曹補把京畿驛馬十五疋。依例入把之意。分付本道。何如。傳曰。允。
정조 4년
南柱老。以兵曹言啓曰。依傳敎。月刀鳥銃入格駕後禁軍等處。木綿施賞之意。敢啓。傳曰。知道。
정조 4년
又以訓鍊都監言啓曰。依啓下試記。月刀上中巡令手次知呂從周。木綿一疋。月刀上下招搖旗次知金商鎭。布子一疋。鳥銃貫一中牢子次知尹進五。木綿一疋。依例施賞之意。敢啓。傳曰。知道。
정조 4년
又以禁衛營言啓曰。依啓下試記。招搖旗次知朴枝茂。馬上偃月刀上下。木綿一疋。鳥銃邊一中。布子一疋。依例施賞之意。敢啓。傳曰。知道。
정조 4년
又以御營廳言啓曰。依啓下試記。馬上偃月刀上中駕前李載弘。木綿二疋。上下權應鎰等七人及招搖旗次知金景大。各木綿一疋。鳥銃邊二中駕前金聖臣。木綿二疋。邊一中李仁哲等五人。各布子一疋。依例施賞之意。敢啓。傳曰。知道。
정조 4년
庚子二月初八日辰時。上御誠正閣。都承旨入侍時。行都承旨李鎭衡。假注書趙興鎭。記事官徐龍輔金載瓚。以次進伏訖。上曰。上注書入來乎。鎭衡曰。姑未入來矣。上命書傳敎曰。已違格例。齋直在明。左副承旨黃㝡彦許遞。又命書榻敎曰。前望單子入之。待下批牌招察任。又命傳敎曰。未下直守令。皆令明日辭朝。上曰。吏曹官案。盡爲修入乎。鎭衡曰。姑未修入矣。上曰。斯速修入之意。申飭。宜矣。仍命退。諸臣以次退出。
정조 4년
庚子二月初八日巳時。上御誠正閣。都承旨入侍時。行都承旨李鎭衡。記事官鄭東浚徐龍輔金載瓚。以次進伏訖。上曰。右承旨入侍。賤臣承命出去。與右承旨徐有防。偕入進伏。上曰。咸興府民家燒燼。極其夥然。良可矜惻。再昨賓對。略有所題給者。而不足爲救焚之一端。故特命本府。被災民人等所負新舊逋。一竝停退矣。已自備局。措辭嚴飭。而亦足爲一分慰諭安集之道乎。鎭衡等曰。傳敎下後。卽自備局發關嚴飭。而至於新舊逋停退。實出恤民之盛意。雖無知之北民。想必感泣矣。鎭衡曰。朔書勸課。法意有在。而近日寫呈者。多不如式。楷字或不滿百。篆字或不滿四十。至於草書。則律絶間卒寫其作。可矣。而或寫三隻而止。或寫一二句二三字而止。此乃入啓御覽者。則事體固當謹嚴。分付承文院及各司。此後則毋敢如是之意。另加申飭爲宜。而若其筆法工拙。旣以不借書爲貴。則不必苛責其所不能。而但於考出等第之時。以次字等則不得入格之故。必出三字等三人。此殊無義。此後則只隨其書之善否。而書以當等三字等以上。則依例捧傳旨施賞。次字等則勿施賞格似宜。故敢達矣。上曰。依爲之。出擧條上命書傳敎曰。瑞蔥臺試射退行時。騎芻一次三中宣傳官朴基豊。事當依例施以加資之典。而猶屬太驟。準職除授。仍命退。諸臣以次退出。
정조 4년
庚子二月初八日午時。上御誠正閣。都承旨入侍時。行都承旨李鎭衡。假注書趙興鎭。記事官徐龍輔金載瓚。以次進伏訖。上曰。左承旨右承旨左副承旨入侍。蔡弘履徐有防金尙集進伏。上曰。承旨前望單子入之乎。鎭衡曰。入之矣。上曰。觀此東伯狀啓。則一番按査。然後可以詳知委折矣。鎭衡曰。上敎至當矣。上命書傳敎曰。前正郞柳誼。敍用牌招。命書榻敎曰。前正郞柳誼。令該曹口傳付軍職。又命書傳敎曰。副司果柳誼。江原道江陵府按覈御史差下。當日辭朝。書訖。命退。諸臣以次退出。
정조 4년
庚子二月初八日申時。上御誠正閣。按覈御史入侍時。副司果柳誼。右副承旨南柱老。假注書趙興鎭。記事官徐龍輔金載瓚。以次進伏訖。上命誼曰。汝往江陵。松板斫代委折及木物數爻。一一詳査。毋負朝家差送之意。誼曰。臣謹當殫心奉敎矣。仍命退。諸臣以次退出。
정조 4년
庚子二月初八日初更。上御誠正閣。右承旨右副承旨入侍時。右承旨徐有防。右副承旨南柱老。假注書趙興鎭。記事官徐龍輔金載瓚。以次進伏訖。上命分讀公事。上命賤臣曰。汝往仁政殿月廊及金虎門弘化門建陽門。入直軍兵。摘奸以來。賤臣承命出。摘奸後回奏曰。臣敬奉聖敎。往各處摘奸。則無頉矣。仍命退。諸臣以次退出。
정조 4년
行都承旨李鎭衡齋宿。左承旨蔡弘履齋宿。右承旨徐有防齋直。左副承旨金尙集齋宿。右副承旨南柱老齋宿。同副承旨趙尙鎭齋直。注書鄭東浚齋宿一員未差。假注書趙興鎭齋直。事變假注書權坰仕。
정조 4년
蔡弘履啓曰。景慕宮四享。皆稱大祭者。旣載宮園儀式。又在春曹節目。而兵曹則各項文書。不書大祭。有欠敬謹。且涉疎漏。其在重祀典之道。不可無警。當該堂上。從重推考。何如。傳曰。允。
정조 4년
傳于趙尙鎭曰。同副承旨入侍。
정조 4년
徐有防啓曰。明日大駕詣景慕宮。入齋室後。王大妃殿惠慶宮問安。何承旨進去乎。敢稟。傳曰。同副承旨進去。
정조 4년
蔡弘履啓曰。禁衛營從事官來言。今日本營軍兵。日次私習云矣。敢啓。傳曰。知道。
정조 4년
傳于李鎭衡曰。東萊府使留待。
정조 4년
蔡弘履啓曰。兵曹判書具允鈺。有稟達事。來詣請對矣。傳曰。入侍。
정조 4년
趙尙鎭啓曰。明日動駕時。漢城府堂上。當爲導駕。而判尹金鍾秀。試所進去。左尹鄭昌順。別雲劍侍衛進。右尹未差。未差之代。政官牌招開政差出。待下批仍卽牌招。使之進參。何如。傳曰。允。
정조 4년
有政。吏批。判書未差。參判李義翊進。參議鄭元始進。右副承旨南柱老進。以金履素爲刑曹參判。任希敎爲漢城右尹。鄭尙淳爲同義禁。嚴思憲爲兵曹佐郞。
정조 4년
兵批。兼判書具允鈺病。參判邊得讓差祭。參議南玄老病。參知李在學入直進。同副承旨趙尙鎭進。洪秀輔副司直單付。
정조 4년
徐有防。以禮曹言啓曰。今此庚子式年監試覆試試官。今方磨鍊。而堂下無故可擬之人乏少。依近例。以堂上官通融。備疑以入之意。敢啓。傳曰。知道。
정조 4년
傳于徐有防曰。試官牌去來催促。衆所共知情勢實病外。勿以違牌懸入。
정조 4년
傳于徐有防曰。一二所禁亂官。發牌待令。
정조 4년
南柱老。以備邊司言啓曰。卽見前北兵使李明運狀啓。則以爲會寧移接驛吏崔萬泰。卽罪人金萬奉犯越時指示者也。及其推問。渠已遲晩。其指示犯越之罪。施以當律。會寧座首吳鵬格。兵房軍官李宗大。鍾城座首朱道敏。兵房軍官蔡膺鍾。俱難免常時不善檢飭之罪。會寧風憲池齊亮。約正柳正男。海望將金元成。鍾城風憲朱聖龍。約正金仁庚。海望將韓宗立等。亦難免不能摘發告官之罪。竝只嚴囚。以待朝家處分云矣。犯越諸罪人。以捧結案狀聞之意。旣已覆奏行會。今此指示犯越之崔萬泰。考律勘處。會寧鍾城兩邑在囚座首以下。令帥臣大張軍威。從重決棍。以懲日後。擧行形止。亦卽狀聞之意。分付。何如。傳曰。允。
정조 4년
又以兵曹言啓曰。依傳敎。敦化門守門將孫昌軫李錫宇。金虎門守門將孫錫圭。宣仁門守門將李長炯。曜金門守門將金鼎燁。丹鳳門守門將閔垙等。各決棍十度之意。敢啓。傳曰。知道。
정조 4년
蔡弘履。以訓鍊都監言啓曰。逃亡罪人李成輝。充軍旣付。與他軍兵自別之意。決棍則從初次度數。竝與已受數計之事。命下矣。今日習陣。回示三帀後決棍。則除其已受數。嚴棍三十度。充軍次。出付秋曹之意。敢啓。傳曰。知道。
정조 4년
金尙集。以義禁府言啓曰。明日擧動時。各差備都事及監試覆試一二所禁亂都事。當爲備員。假都事二員。令該曹依例差出。以爲分排之地。何如。傳曰。允。
정조 4년
庚子二月初九日巳時。上御誠正閣。同副承旨入侍時。同副承旨趙尙鎭。記事官鄭東浚。記注官吳壽民。記事官金載瓚。以次進伏訖。上曰。一二所禁亂官。發牌待令。以各別㮴檢。無至亂雜事。分付。上曰。一二所試官牌去來。連爲催促。衆所共知情病外。勿爲懸頉入啓。仍命讀禮曹草記訖。仍命退。諸臣以次退出。
정조 4년
庚子二月初九日申時。上御誠正閣。東萊府使入侍時。東萊府使李文源。同副承旨趙尙鎭。假注書趙興鎭。記事官徐龍輔金載瓚。以次進伏訖。上曰。萊府卽邊門重地。恩威竝行。然後可以彈壓。邊上且本府。近來百弊俱生。可謂弊局。爾往懋哉。文源曰。臣才識素來蔑劣。而猝當邊門重地。惶汗添背矣。命先退。命書傳敎曰。騎馬四匹立之。史官一員。宣傳官二員待命。上曰。下番往南壇。摘奸以來。又命書傳敎曰。同副承旨。馳詣風雲雷雨祭所。摘奸以來。書訖。仍命退。諸臣以次退出。
정조 4년
庚子二月初九日酉時。上御誠正閣。兵曹判書入侍時。兼兵曹判書具允鈺。左副承旨金尙集。假注書趙興鎭。記事官徐龍輔金載瓚。以次進伏訖。上曰。兵判。以何事請對乎。允鈺曰。臣聞刑曹參判洪秀輔之姪元浩。朝報中添書怪怪之說。以閱人耳目云。故聞甚驚駭。事係變怪。敢此仰達矣。上曰。誰之子也。允鈺曰。洪和輔之子也。上曰。姑令該曹査問以奏。仍命書榻敎曰。刑曹參判洪秀輔改差。今日政差出。仍命退。諸臣以次退出。
정조 4년
庚子二月初九日初更。上御誠正閣。都承旨入侍時。行都承旨李鎭衡。假注書趙興鎭。記事官徐龍輔金載瓚。以次進伏訖。上曰。左承旨右副承旨入侍。出榻敎蔡弘履南柱老進伏。上命賤臣曰。吏兵批政事望筒催促。賤臣承命出。回奏曰。望筒以入之云矣。上命弘履書榻敎曰。發遣吏郞。諸執事淸齋與否。摘奸以來。上命賤臣曰。祭報府持入。賤臣承命出。持祭報府入之。上命讀之訖。上曰。禁亂所進去禁府都事。以他司官員相換。俾參動駕時。分付。宜矣。仍命退。諸臣以次退出。
정조 4년
行都承旨李鎭衡隨駕宿。左承旨蔡弘履隨駕宿。右承旨徐有防隨駕直。左副承旨金尙集隨駕宿。右副承旨南柱老隨駕宿。同副承旨趙尙集隨駕直。注書鄭東浚隨駕宿一員未差。假注書趙興鎭隨駕直。事變假注書權坰守宮。
정조 4년
上在景慕宮。停常參經筵。
정조 4년
大駕詣景慕宮。入齋室後。政院玉堂藥房口傳問安。答曰。知道。
정조 4년
王大妣殿惠慶宮。遣承旨問安。答曰。知道。
정조 4년
吏曹判書前望單子入之。金鍾秀落點。
정조 4년
有政。吏批。判書未差。參判李義翊進。參議鄭元始進。同副承旨趙尙鎭進。以洪樂性爲禮曹判書。金鍾秀爲內醫提調。蔡濟恭爲軍器提調。以蔡濟恭訓鍊都監提調禁衛營提調御營廳提調單付。
정조 4년
趙尙鎭。以兵曹言啓曰。依傳敎。隨駕禁軍駕後禁軍及武藝別監內吹螺赤標下軍兵等處。設粥以饋之意。敢啓。傳曰。知道。
정조 4년
金尙集。以刑曹言啓曰。因訓鍊都監啓辭。罪人李成輝。絶島充軍事。命下矣。依傳敎。罪人李成輝。全羅道珍島郡充軍。卽爲押送之意。敢啓。傳曰。知道。
정조 4년
以義禁府錄啓。傳于金尙集曰。其中尹塾。御史復命間。姑爲保放。
정조 4년
金尙集。以義禁府言啓曰。尹塾御史復命間。姑爲保放事。命下矣。時囚罪人尹塾。依傳敎。保放之意。敢啓。傳曰。知道。
정조 4년
庚子二月初十日辰時。景慕宮奉審入侍時。行都承旨李鎭衡。左承旨蔡弘履。右承旨徐有防。左副承旨金尙集。右副承旨南柱老。同副承旨趙尙鎭。記事官鄭東浚。假注書趙興鎭。記事官徐龍輔金載瓚。以次侍立訖。上具冕服。詣板位上。鎭衡進圭。上執圭行再拜禮。仍行奉審訖。詣省器所。執事擧羃告潔。上還入齋室。諸臣遂出。
정조 4년
庚子二月初十日巳時。景慕宮春享大祭省牲入侍時。行都承旨李鎭衡。左承旨蔡弘履。右承旨徐有防。左副承旨金尙集。右副承旨南柱老。同副承旨趙尙鎭。記事官鄭東浚。假注書趙興鎭。記事官徐龍輔金載瓚。以次序立訖。上具遠遊冠絳紗袍。詣省牲所版位上南向立。鎭衡進圭。上執圭。牲人牽牲。立於俎上。引大祝周視一帀後。大祝擧笏告曰。充腯。仍進前曰。犠牲看品。則皆肥澤。尺量。何如。上曰。唯。牲人以尺尺之曰。準尺矣。大祝仍牽牲出。上還入齋室。諸臣以次退出。
정조 4년
庚子二月初十日未時。上御齋室。軍士房承旨入侍時。左承旨蔡弘履。假注書趙興鎭。記注官鄭益祚。記事官金載瓚。以次進伏訖。上曰。宮園儀持來乎。弘履曰。持來矣。命書傳敎曰。隨駕衛內衛外軍兵。今夜依例饋粥。書訖。上曰。傳敎分付時。武藝別監內吹。一體饋粥事。分付。仍命退。諸臣以次退出。
정조 4년
庚子二月初十日申時。上御齋室。禮房承旨入侍時。左承旨徐有防。假注書趙興鎭。記事官徐龍輔金載瓚。以次進伏訖。上命讀宮園儀序文訖。上命賤臣曰。宮園儀內入件及頒賜件。皆在於禮曹之意。知入。賤臣承命出。回奏曰。內入六件。奉安於禮曹。頒賜件。自政院姑未出之云矣。命書傳敎曰。宮園儀洗補處。旣已釐正。斯速入刻。以爲從近頒布之地。分付禮曹。又命書傳敎曰。新除授吏曹判書。待下批牌招察任。又命書榻敎曰。政官牌招開政。禮曹判書有闕。代。卽爲差出。書訖。仍命退。諸臣以次退出。
정조 4년
庚子二月初十日酉時。上御齋室。左副承旨景慕宮直長入侍時。左副承旨金尙集。假注書趙興鎭。記注官鄭益祚。記事官金載瓚。景慕宮直長李度謙。以次進伏訖。上曰。領相之獻官改付標者。爲其難於達夜陪祭。只令明日回鑾時隨駕之意。兼春秋出去。傳諭。上命度謙曰。汝出去。祭儀圖式持入。亦率守僕入來。度謙持圖式進伏。上命守僕講圖式節次後。仍命退。諸臣以次退出。
정조 4년
行都承旨李鎭衡坐。左承旨蔡弘履坐。右承旨徐有防坐。左副承旨金尙集坐。右副承旨南柱老坐直。同副承旨趙尙鎭坐直。注書鄭東浚仕一員未差。假注書趙興鎭仕直。事變假注書權坰仕。
정조 4년
以大司諫趙英鎭。司諫沈命德。正言李鼎運柳協基。持平趙鼎鎭牌不進罷職傳旨。傳于金尙集曰。只推。
정조 4년
趙尙鎭啓曰。御營廳從事官來言。今日本廳軍兵。日次私習云矣。敢啓。傳曰。知道。
정조 4년
傳于金尙集曰。右承旨入侍。
정조 4년
傳于金尙集曰。司卷全大重。多有不謹擧行之事。令該府拿問處之。
정조 4년
傳于趙尙鎭曰。右副承旨入侍。
정조 4년
傳于金尙集曰。滯囚可悶。時囚中兵曹佐郞守門將醫官所坐。不至甚重。飭亦施矣。竝分揀放送。
정조 4년
趙尙鎭。以實錄廳郞廳。以摠裁官意啓曰。本廳纂修之役。近因堂上之不齊。一味遷就。汗靑尙遲。堂上有闕之代。又以位著之苟艱。亦未差下。臣欲於筵中。一番稟定。此際飭敎又下。臣不勝惶悚。爲先戶曹判書金華鎭。刑曹參判金履素。堂上差下。使之察任。在外堂上。亦令政院催促上來。郞廳輪直之規。更加申飭。一從座目。輪回入直。逐日省記。李東郁。依例權付軍職。冠帶常仕。何如。傳曰。允。太極稽緩。此後另加督飭。宜矣。以郞官言之。時任玉堂諸員。李儒慶則雖有衆所共知之實故。此外諸員。無端不進。他郞官之如此。可推而知。卿何亦提警乎。此亦另加申飭。可也。
정조 4년
又以兵曹言啓曰。兼司僕將李壽鵬。素患痰病。近益添劇。時月之內。差復無期。呈狀乞遞。實病旣如此。則領軍之將。不可久曠。今姑改差。何如。傳曰。允。
정조 4년
又以訓鍊都監言啓曰。本局哨官具紞。身病甚重。勢難察任。改差。何如。傳曰。允。
정조 4년
又以訓鍊都監言啓曰。本局把摠鄭宅興。身病甚重。勢難察任。改差。何如。傳曰。允。
정조 4년
又以訓鍊都監言啓曰。依下敎。前武藝別監任慶柔李祥僑等。從重決棍各二十度後。仍爲拘留之意。敢啓。傳曰。知道。
정조 4년
金尙集。以刑曹言啓曰。罪人洪元浩。爲先捉來。嚴囚之意。敢啓。傳曰。知道。
정조 4년
又以義禁府言啓曰。假承傳色中官文鳳億。放逐鄕里事。承傳啓下矣。文鳳億。依承傳。放逐鄕里之意。敢啓。傳曰。知道。
정조 4년
副應敎趙時偉。掌令李度默。獻納柳孟養。校理李儒慶。修撰徐有成。副修撰李命勳啓曰。請喬桐府黜置罪人鄭致達妻。夬正王法。以洩神人之憤。請還寢遠竄罪人韓翼謩金吾草記勿施之命。仍施遠竄之典。請放歸田里罪人金相福。亟令王府。拿鞫嚴問。快正王法。請黑山島圍籬罪人龜柱。亟加嚴鞫。快正王法。措語見上答三司曰。不允。
정조 4년
掌令李度默。獻納柳孟養啓曰。請濟州牧移配罪人敬彬。亟令王府。更爲設鞫得情。請彦衡養遂獻遂。竝令王府。設鞫嚴問。請還寢會遂絶島定配之命。仍令王府。嚴鞫得情。請還寢李觀源定配之命。更令王府。設鞫得情。請遲晩後物故罪人啓能。亟施孥籍之典。請令王府。一依古典。趾賊等凶種之年未滿者。待其稍長。卽施邦刑。俾絶凶逆易種養禍之患。請物故罪人志恒之支屬應坐者。絶島散配。措語見上答兩司曰。不允。
정조 4년
掌令李度默啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請梁山郡定配罪人錫達。依律處斷。請削黜罪人金漢耆。亟施竄配之典。請大靜縣定配罪人聖中。亟令王府。設鞫嚴問。期於得情。夬正王法。請削版罪人有臣宗甲義駿。竝令王府。設鞫嚴問。依律處斷。請鍾城府定配罪人趙濟泰。海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請三水府定配罪人孫效忠。泗川縣定配罪人柳仁培。放逐本鄕罪人李鳳昌沈德一李德成。罪人申世輝蔡佰周盧聖翊。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。請濟用奉事李鼎烈。拿問嚴處措辭見上又啓曰。新除授持平姜彝正。時在公忠道公山地。請斯速乘馹上來事。下諭。答府曰。不允。金漢耆事趙濟泰等事趙嵎事。亟停勿煩。下諭事。依啓
정조 4년
獻納柳孟養啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得。亟命王府。設鞫得情。快正王法。請海南縣定配罪人李弘濟。亟令王府。設鞫嚴問。請大靜縣定配罪人聖中。放逐罪人有臣宗甲義駿等。竝令王府。設鞫嚴問。期於得情。快正王法。請海美縣定配罪人申光復。更令王府。嚴鞫得情。請金甲島爲奴罪人克觀。古今島爲奴罪人克泰。泗川縣定配罪人萬爀。更令王府。嚴鞫得情。快正王法。請定配罪人具翼遠。亟寢酌處之命。仍令王府。嚴鞫得情。快施當律。請減死安置罪人大燮。亟寢酌處之命。仍令王府。設鞫得情。快正王法。請減死罪人弼海。亟寢酌處之命。仍令王府。設鞫得情。快正王法。請遠竄罪人安兼濟李宅鎭。亟命王府。竝加嚴鞫。期於得情。依律處斷。請恒善支屬。亟命散配。日謙兄弟。竝投絶島。以嚴隄防。請荐棘罪人瑩中。亟令王府。設鞫嚴問。快施當律。請固城縣投畀罪人李鎭常。巨濟府絶島安置罪人朴宗集。亟令王府。拿鞫得情。施以當律。請河東府減死定配罪人昌鼎。依律處斷。請濟州牧減死定配罪人範聖。依律處斷。請減死定配罪人德秀。亟令王府。更加嚴鞫。快正王法。請鎭海縣定配罪人埏。亟令王府。拿鞫得情。仍施當律。其應坐支屬。不可遠地散配而止。亦竝施絶島散配之典。請前府使任聖周。亟施邊遠定配之典。請逆賊尙魯。亟施孥戮之典。措辭見上答院曰。不允。埏事任聖周事。亟停勿煩。